
–	võttes arvesse Euroopa inimõiguste konventsiooni, mille Aserbaidžaan on ratifitseerinud,
–	võttes arvesse kodukorra artikli 150 lõiget 5 ja artikli 136 lõiget 4,
A.	arvestades, et 2023. aastast saadik on Aserbaidžaani ametivõimud tegelenud kodanikuühiskonna, poliitilise opositsiooni, inimõiguste kaitsjate, LGBTI+ kogukonna ja sõltumatu meedia süsteemse mahasurumisega, mis intensiivistus COP29 ajal;
B.	arvestades, et Aserbaidžaanis on üle 300 poliitvangi ja 23 Armeenia sõjavangi, sealhulgas endise isehakanud Mägi-Karabahhi Vabariigi juhid;
C.	arvestades, et poliitvang ja 2024. aasta Sahharovi auhinna finalist Qubad İbadoğlu on endiselt koduarestis; arvestades, et Euroopa Inimõiguste Kohus otsustas, et tema tervislik seisund on kriitiline, ta vajab haiglaravi ja kiiresti südameoperatsiooni;
D.	arvestades, et kodanikuühiskonna juht Anar Məmmədli on alates 2024. aasta aprillist olnud eelvangistuses valesüüdistuste alusel ja tema tervis on tervishoiuteenustest ilmajätmise tõttu halvenenud;
E.	arvestades, et 2024. aasta detsembri alguses vahistasid Aserbaidžaani ametivõimud Meydan TV ajakirjanikud Aynur Qənbərova, Aytac Əhmədova, Həyalə Ağayeva, Natiq Savadlı ja Aysel Umudova ning ajakirjanikud Ramin Cəbrayılzadə ja Əhməd Muhtar; arvestades, et ametivõimud vahistasid ka Bakuu ajakirjanduskooli asedirektori Ülvi Tahirovi, poliitilise juhi Azər Qasımlı ja inimõiguste kaitsja Rüfət Səfərovi; arvestades, et neile kõigile on esitatud põhjendamatud ja poliitiliselt motiveeritud süüdistused;
F.	arvestades, et COP29-l ründasid turvatöötajad keskkonnaaktivisti Kamran Məmmədlit ja tal on keelatud reisida;
G.	arvestades, et kinnipeetavate inimõigusi rikutakse regulaarselt ebainimlikes tingimustes kinnipidamise, piinamise ja eelkõige naissoost poliitvangide, sealhulgas Nərgiz Absalamova ahistamisega;
1.	mõistab teravalt hukka Aserbaidžaani režiimi poolsed teatatud jätkuvad inimõiguste, sealhulgas väljendus-, ühinemis- ja rahumeelse kogunemise vabaduse rikkumised ning kriminaalõigussüsteemi poliitiliselt motiveeritud kuritarvitamise;
2.	nõuab tungivalt, et Aserbaidžaani ametivõimud lõpetaksid viivitamata kõigi teisitimõtlejate rühmituste mahasurumise ning vabastaksid viivitamata ja tingimusteta kõik inimõiguste kaitsjad, ajakirjanikud, poliitilised ja muud aktivistid, keda süüdistatakse fabritseeritud ja poliitiliselt motiveeritud süüdistuste alusel;
3.	nõuab, et ametivõimud tühistaksid viivitamata Qubad İbadoğlule kehtestatud reisikeelu, loobuksid tingimusteta kõigist tema vastu esitatud süüdistustest ja võimaldaksid tal saada kiireloomulist ravi välismaal; taunib asjaolu, et İbadoğlul ei lubatud Sahharovi auhinna üleandmise tseremoonial osaleda ega kaugühenduse teel ühendust võtta;
4.	kutsub Aserbaidžaani üles kaotama põhjendamatud piirangud sõltumatule meediale, viies valitsusväliste rühmituste ja meedia registreerimist ja rahastamist käsitlevad seadused kooskõlla Veneetsia komisjoni soovitustega; nõuab, et ametivõimud lõpetaksid Meydan TV, Toplum TV, Abaz Media ja Kanal13 represseerimise;
5.	nõuab, et EL kehtestaks oma kogu maailmas rakendatava inimõiguste rikkujate vastase sanktsioonirežiimi alusel sanktsioonid Aserbaidžaani ametnikele, kes vastutavad inimõiguste raskete rikkumiste eest, sealhulgas Fuad Ələsgərov, Vilayət Eyvazov ja Əli Nağıyev;
6.	rõhutab, et iga ELi ja Aserbaidžaani partnerlusleping, sealhulgas energiaalane partnerlusleping, peab rangelt sõltuma põhiõiguste austamisest ja kõigi poliitvangide vabastamisest; kutsub komisjoni üles peatama 2022. aasta vastastikuse mõistmise memorandumi, mis käsitleb strateegilist partnerlust energeetika valdkonnas;
7.	teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, liikmesriikidele ning Aserbaidžaani presidendile, valitsusele ja parlamendile.

